Forslag til RÅDETS FORORDNING om vedtagelse af autonome foranstaltninger for så vidt angår indførsel af fisk og fiskerivarer med oprindelse i Den Slovakiske Republik

(forelagt af Kommissionen)

BEGRUNDELSE

Den 29. maj 2000 bemyndigede Rådet Kommissionen til at føre forhandlinger på Fællesskabets vegne med Slovakiet om en liberalisering af samhandelen med fisk og fiskerivarer.

Forhandlingerne fandt sted den 23. oktober 2000 og den 25. januar 2001.

De to parter enedes om en model for enkle, gradvise og gensidige toldindrømmelser, hvis detaljer findes i det godkendte protokollat, som hver delegationsleder har undertegnet. De vigtigste forpligtelser, som Fællesskabet har påtaget sig som resultat af forhandlingerne, er følgende:

- På datoen for aftalens ikrafttræden afskaffer Fællesskabet tolden på alle varer i bilag XV til Europaaftalen, ændret ved protokollen om tilpasning af handelsaspekterne af Europaaftalen, offentliggjort i EFT L 306 af 16. november 1998.

- Hvad angår alle andre fisk og fiskerivarer, som er omfattet af definitionen i Rådets forordning (EF) nr. 104/2000, nedsætter Fællesskabet fra aftalens ikrafttræden tolden med en tredjedel. I det efterfølgende år nedsættes tolden med yderligere en tredjedel. To år efter datoen for aftalens ikrafttræden afskaffer Fællesskabet al told på fisk og fiskerivarer.

En protokol indeholdende den nye handelsordning for fisk og fiskerivarer er blevet føjet til Europaaftalen mellem Fællesskabet og Slovakiet. I afventning af fuldførelsen af de interne procedurer, der er påkrævet, for at tillægsprotokollen kan træde i kraft, foreslås det, at Fællesskabet ved en rådsforordning vedtager autonome foranstaltninger, således at de indrømmelser, der er gjort over for Slovakiet, kan finde anvendelse allerede fra den 1. Januar 2002. Det er ønskeligt, at aftalen hurtigt implementeres for at gennemføre den gradvise liberalisering af handelen med fisk og fiskerivarer og i forbindelse med tiltrædelsesprocessen at sende et positivt politisk signal til Slovakiet.

Med vedtagelsen af de foreslåede autonome foranstaltninger fremskyndes den faktiske gradvise liberalisering af handelen med fisk og fiskerivarer mellem Fællesskabet og Slovakiet. Det er derfor nødvendigt at sikre, at der under disse omstændigheder tages hensyn til, hvornår den nye tillægsprotokol til Europaaftalen træder i kraft. I den forbindelse vil der snarest blive stillet forslag til en uddybende brevveksling med Slovakiet.

I lyset af ovenstående anmodes Rådet om at vedtage den vedføjede forordning om gennemførelse på autonomt grundlag af de indrømmelser, der er opnået enighed om mellem Fællesskabet og Slovakiet.

2002/0065 (ACC)

Forslag til RÅDETS FORORDNING om vedtagelse af autonome foranstaltninger for så vidt angår indførsel af fisk og fiskerivarer med oprindelse i Den Slovakiske Republik

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen, og

ud fra følgende betragtninger:

(1) Europaaftalen om oprettelse af en associering mellem De Europæiske Fællesskaber og deres medlemsstater på den ene side og Den Slovakieks Republik på den anden side [1], fastsætter visse indrømmelser for de fisk og fiskerivarer, der er omhandlet i bilag XV hertil.

[1] EFT L 359 af 31.12.1994, s. 2.

(2) Bilag XV til Europaaftalen er blevet erstattet med bilag I til protokollen om tilpasningen af handelsaspekterne af Europaaftalen [2].

[2] EFT L 306 af 16.11.1998.

(3) På grundlag af Rådets direktiver af 29. maj 2000 blev forhandlingerne med Slovakiet om en ny tillægsprotokol til Europaaftalen afsluttet den 25. januar 2001.

(4) Den nye tillægsprotokol, der er baseret på artikel 21, stk. 5, og artikel 24 i Europaaftalen, fastsætter indrømmelser vedrørende fisk og fiskerivarer.

(5) Det er et vigtigt element af resultaterne af forhandlingerne om indgåelse af en ny tillægsprotokol til Europaaftalen med Slovakiet, at aftalen hurtigt implementeres.

(6) Slovakiet træffer på autonomt grundlag alle hensigtsmæssige lovgivningsmæssige foranstaltninger med henblik på at sikre gensidig og samtidig implementering af de indrømmelser til Fællesskabet, der er omhandlet i tillægsprotokollen.

(7) Det vil derfor være hensigtsmæssigt for Fællesskabet at vedtage autonome foranstaltninger til at gennemføre indrømmelserne i den nye tillægsprotokol til Europaaftalen -

UDSTEDT FØLGENDE FORORDNING:

Artikel 1

1. Ordningen for indførsel i Fællesskabet af fisk og fiskerivarer med oprindelse i Slovakiet, som fastsat i artikel 2, 3 og 4 nedenfor, medfører ændringer i Europaaftalen mellem De Europæiske Fællesskaber og Slovakiet.

2. Fra datoen for ikrafttrædelsen af den nye tillægsprotokol til Europaaftalen med Slovakiet anvendes de deri indeholdte indrømmelser på et gensidigt grundlag under hensyntagen til de gennemførelsesbestemmelser, som de to parter allerede har vedtaget, forud for denne dato. Fra datoen for tillægsprotokollens ikrafttræden træder dens bestemmelser således i stedet for de relevante bestemmelser i denne forordning.

Artikel 2

Den 1. januar 2002 afskaffer Fællesskabet tolden på alle varer, der er omfattet af bilag XV til Europaaftalen, ændret ved bilag I til protokollen om tilpasning af handelsaspekterne af Europaaftalen med Slovakiet.

Artikel 3

Den 1. januar 2002 nedsætter Fællesskabet tolden på alle fisk og fiskerivarer som defineret i artikel 1 i Rådets forordning (EF) nr. 104/2000 [3] med en tredjedel.

[3] EFT L 17 af 21.1.2000, s. 22.

Den 1. januar 2003 nedsætter Fællesskabet yderligere tolden med en tredjedel af den told, der var gældende på det tidspunkt, hvor forordningen fik virkning.

Den 1. januar 2004 afskaffer Fællesskabet tolden på alle fisk og fiskerivarer.

Artikel 4

De i artikel 3 nævnte nedsættelser beregnes efter almindelige matematiske principper.

Navnlig følgende regler gælder:

(a) alle tal med decimaler på 50 og derunder nedrundes til nærmeste hele tal

(b) alle tal med decimaler på over 50 oprundes til nærmeste hele tal

(c) alle toldsatser på under 2% fastsættes automatisk til 0%.

Artikel 5

Denne forordning træder i kraft på tredjedagen efter offentliggørelse i De Europæiske Fællesskabers Tidende.

Den anvendes fra den 1. januar 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles,

På Rådets vegne

Formand

FINANSIERINGSOVERSIGT

1. Foranstaltningens betegnelse

Forslag til vedtagelse af autonome foranstaltninger til fremskyndelse af anvendelsen af bestemmelserne i en tillægsprotokol til Europaaftalen med Slovakiet om handelsordningen for fisk og fiskerivarer. Der er opnået enighed om gensidige indrømmelser, som vil blive implementeret over en periode på tre år og føre til fuldstændig liberalisering af handelen med de pågældende varer.

2. Budgetpost

Kapitel 12, artikel 120

3. Retsgrundlag

Artikel 133 i traktaten om oprettelse af Det Europæiske Fællesskab.

4. Beskrivelse af foranstaltningen:

4.1 Foranstaltningens generelle mål

Fuldstændig liberalisering af handelen med fisk og fiskerivarer som forberedelse til Slovakiets tiltrædelse af Det Europæiske Fællesskab.

5. Klassifikation af udgifterne/indtægterne

5.1 Indtægtstype:

Importafgifter

6. Udgifternes/indtægternes art

- Den foreslåede foranstaltning medfører en nedsættelse af importafgifterne på fisk og fiskerivarer med oprindelse i Slovakiet.

- Foranstaltningen vil desuden bevirke en nedsættelse af den importtold, som EF-operatører betaler ved eksport af fiskerivarer til Slovakiet.

7. Finansielle virkninger

7.1 Beregningsmetode for de samlede omkostninger ved foranstaltningen (forholdet mellem omkostningerne pr. enhed og de samlede omkostninger)

Omkostningerne ved foranstaltningen er baseret på handelen i 1998, 1999 og 2000. På grund af handelens uforudseelige omfang og de varierende toldsatser på de pågældende varer er der benyttet en anslået gennemsnitlig toldsats på 12% til at beregne den i 1998, 1999 og 2000 opkrævede told. Den opkrævede told i 1999 viser en stigning på næsten 2% i forhold til 1998; tolden i 2000 viser et fald på ca. 3% i forhold til 1999. Der er derfor ikke medtaget nogen stigning i tolden ved beregningen af den anslåede importtold i fremtiden, og beregningen er foretaget på basis af tal for 2000. Dette beløb er nedsat med en tredjedel for år 1 og endnu en tredjedel for år 2.

Da denne forordning forventes at træde i kraft den 1. januar 2002, vedrører de anslåede omkostninger i 2002 år 1, medens 2003 er år 2 og 2004 er år 3.

7.2 Omkostningernes fordeling på de enkelte elementer

Forpligtelsesbevillinger i mio. EUR (løbende priser)

>TABELPOSITION>